《黄陵庙》
清代·沈兆沄

万陵矶下秋波长，黄陵庙前秋草荒。汀洲浩荡排牙樯，神相逐争翱翔。

目极鸿雁归衡阳，丹枫叶落西风凉。二十五弦韵悠扬，帝子哀怨来潇湘。

龙驭一去白云乡，九嶷望断烟苍茫。江皋斑竹凝寒霜，愁科北渚徒彷徨。

霞为帐兮珠为裳，明珰翠羽仙人妆。行客络绎陈椒浆，揭车杜若纷馨香。

依稀环佩声琅琅，灵旗冷月摇清光。乘潮直下君山旁，巴人一曲歌渔郎。

作者简介：（1786—1877）直隶天津人，字云巢，号拙安。嘉庆二十二年进士。由编修累官浙江布政使。有《织帘书屋诗文钞》、《沈氏宗谱》、《篷窗附录》等。